《初冬邀同林少宗伯林少司成吉祥寺探梅》
明代·李孙宸

铁干疏枝类偃虬，绝胜春色满罗浮。几年不作师雄梦，今日真陪和靖游。

冰雪未销姑射艳，风光深锁上方幽。谁怜寂寞江南客，容易看花到白头。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。